एलन मस्क की टीम ने सरकार के साथ की मीटिंग, मैन्युफैक्चरिंग यूनिट लगा सकते हैं
Tesla coming proposed setting up EV plant in India, जल्द भारत में टेस्ला की हो सकती है एंट्री, मैन्युफैक्चरिंग यूनिट स्थापित करने का दिया प्रस्ताव
एलन मस्क की इलेक्ट्रिक कार बनाने वाली कंपनी 'टेस्ला​​​​​' की जल्द भारत में एंट्री हो सकती है। मीडिया रिपोर्ट के अनुसार, टेस्ला के अधिकारियों ने बुधवार (17 मई) को भारत सरकार के अधिकारियों के साथ मीटिंग की। इस मीटिंग में कंपनी ने भारत में इलेक्ट्रिक कार बनाने के लिए एक मैन्युफैक्चरिंग यूनिट स्थापित करने की इच्छा जताई है।
हालांकि, इसके बारे में अभी तक सरकार, टेस्ला या एलन मस्क की ओर से ऑफिशियल तौर पर कोई भी जानकारी नहीं दी गई है। इससे पहले पिछले साल भी टेस्ला ने भारत आने की इच्छा जताई थी, लेकिन तब कंपनी और सरकार के बीच बात नहीं बन पाई थी।
भारत सरकार के साथ टेस्ला की फिर से मीटिंग ऐसे समय में शुरू हुई है, जब प्रधानमंत्री नरेंद्र मोदी जून में अमेरिका की यात्रा पर जाने वाले हैं।
टेस्ला और सरकार के बीच क्यों नहीं बनी थी बात?
टेस्ला ने सरकार से पूरी तरह से असेंबल गाड़ियों पर लगने वाली इंपोर्ट ड्यूटी को 100% से घटाकर 40% करने की मांग की थी। कंपनी चाहती थी कि उसकी गाड़ियों को लग्जरी नहीं बल्कि इलेक्ट्रिक व्हीकल माना जाए, लेकिन सरकार ने कहा था कि दूसरे देशों से इंपोर्ट किए जाने वाले किसी भी इलेक्ट्रिक व्हीकल्स पर इंपोर्ट ड्यूटी माफ या कम करने का कोई भी इरादा नहीं है।
सरकार ने कहा था कि अगर टेस्ला भारत में मैन्युफैक्चरिंग प्लांट लगाने का कमिटमेंट करती है तो इंपोर्ट पर रियायत देने पर विचार किया जाएगा। लेकिन एलन मस्क चाहते थे कि पहले भारत में कारों की बिक्री की जाए, इसके बाद मैन्युफैक्चरिंग प्लांट लगाने का विचार किया जाएगा।
27 मई 2022 को भी एक ट्वीट में रिप्लाई करते हुए एलन मस्क ने कहा था, 'टेस्ला ऐसे किसी लोकेशन पर मैन्युफैक्चरिंग प्लांट नहीं लगाएगी जहां उसे पहले से कारों को बेचने और सर्विस की परमीशन नहीं है।' एलन मस्क का यह जवाब तब आया था जब ट्विटर यूजर मधु सुधन वी ने पूछा था- क्या टेस्ला फ्यूचर में भारत में एक प्लांट बना रही है?'
तीन पॉइंट जो मस्क का इंडिया की तरफ झुकाव के संकेत देते हैं:
चीन से मैन्युफैक्चरिंग भारत शिफ्ट कर रहीं कंपनियां
अमेरिका-चीन के बीच तनाव बढ़ने के कारण कंपनियां मैन्युफैक्चरिंग यूनिट चीन से भारत शिफ्ट कर रही है। जियो पॉलिटिकल टेंशन और कोरोना महामारी के बाद एपल समेत अन्य अमेरिकी टेक दिग्गज भी चीन के बाहर अपनी मैन्युफैक्चरिंग फैसिलिटी के विस्तार पर काम कर रहे हैं। अगर टेस्ला और सरकार के बीच बात बन जाती है तो इस लिस्ट में वह भी शामिल हो जाएगी।
भले ही भारत सरकार और टेस्ला के बीच बात नहीं बनने से अभी तक एंट्री नहीं हुई है, लेकिन उन्हें कई नेता भारत आने का न्योता दे चुके हैं।
रामा राव तेलंगाना में फैक्ट्री लगाने का दे चुके हैं ऑफर
एलन मस्क के एक ट्वीट पर रिप्लाई करते हुए केटी रामा राव तेलंगाना में फैक्ट्री लगाने का दे चुके हैं। उन्होंने लिखा था,'हाय एलन, मैं भारत में तेलंगाना राज्य का उद्योग और वाणिज्य मंत्री हूं। भारत/तेलंगाना में कारोबार स्थापित करने की चुनौतियों को लेकर काम करने के लिए टेस्ला के साथ साझेदारी करने पर खुशी होगी। हमारा स्टेट सस्टेनेबिलिटी इनिशिएटिव्स में एक चैंपियन है और भारत में शीर्ष पायदान का बिजनेस डेस्टिनेशन है।'
सिद्धू ने लुधियाना को ई-व्हीकल हब बनाने का दिया था ऑफर
कांग्रेस नेता नवजोत सिंह सिद्धू ने भी ट्वीट करते हुए लिखा था, 'मैं एलन मस्क को पंजाब में आमंत्रित करता हूं। पंजाब मॉडल लुधियाना को इलेक्ट्रिक व्हीकल और बैटरी इंडस्ट्री का हब बनाएगा। पंजाब मॉडल निवेश के लिए टाइम बाउंडेड सिंगल विंडो क्लीयरेंस देगा, जिससे पंजाब में नई टेक्नोलॉजी, ग्रीन जॉब्स और पर्यावरण संरक्षण के साथ ही सतत विकास का मार्ग प्रशस्त होगा।'
टेस्ला से जुड़ी यह खबर भी पढ़ें... 
दो नई अफोर्डेबल EV लाएगी टेस्ला
एलन मस्क ने मंगलवार को इलेक्ट्रिक कार मेकर टेस्ला की एनुअल मीटिंग में कहा कि वो कंपनी के CEO बने रहेंगे। वहीं उन्होंने कहा कि अगले 12 महीने इकोनॉमी के लिए कठिन होने वाले हैं। इसमें कई कंपनियां दिवालिया हो सकती है। मस्क ने इवेंट में बताया कि टेस्ला को 2022 में 36 लाख जॉब एप्लीकेशन मिली। वहीं उन्होंने दो नई EV भी टीज की। इसके साथ ही उन्होंने कहा कि इस साल के अंत तक साइबर ट्रक की डिवीलरी शुरू हो जाएगी। पूरी खबर पढ़ने के लिए क्लिक करें...